**Povzetek revizijskega poročila *Pravilnost poslovanja politične stranke Koper je naš v letu 2015***

Računsko sodišče je izvedlo revizijo pravilnosti poslovanja politične stranke *Koper je naš* v letu 2015.

*Cilj revizije* je bil izrek mnenja o pravilnosti poslovanja politične stranke Koper je naš v letu 2015. Računsko sodišče je preverjalo skladnost poslovanja politične stranke Koper je naš z Zakonom o političnih strankah ter Zakonom o volilni in referendumski kampanji.

Računsko sodišče je *zavrnilo izrek mnenja* o pravilnosti poslovanja politične stranke Koper je naš v letu 2015*,* ker mupolitična stranka Koper je naš ni predložila zadostnih in ustreznih dokazov, na podlagi katerih bi bilo mogoče ugotoviti, ali prihodki politične stranke Koper je naš, ki so nastali z odpisom obveznosti, predstavljajo nezakonite prispevke. Prav tako ni predložila zadostnih in ustreznih dokazov, na podlagi katerih bi bilo mogoče ugotoviti namen, za katerega je politična stranka Koper je naš izplačala sredstva fizični osebi. Za nastalo omejitev pri obsegu revidiranja je odgovorna politična stranka Koper je naš. Zaradi bistvenosti teh zadev računsko sodišče ni moglo izreči mnenja o pravilnosti poslovanja.

Računsko sodišče je od politične stranke Koper je naš zahtevalo *predložitev odzivnega poročila,* v katerem mora izkazati popravljalni ukrep, ki se nanaša na nakazilo nezakonitih prispevkov, ki so ji bili dani v nasprotju z Zakonom o političnih strankah, v humanitarne namene, kot so določeni v zakonu, ki ureja humanitarne organizacije. Prav tako mora izkazati, da je pričela z aktivnostmi za vzpostavitev registra članic in članov politične stranke Koper je naš.

Računsko sodišče je politični stranki *Koper je naš* podalo priporočilo, naj imenuje generalnega sekretarja stranke ali spremeni Statut stranke Koper je naš.

Ljubljana, 19. junija 2017